Ehdotus NEUVOSTON PÄÄTÖS Euroopan unionin puolesta Kansainvälisessä merenkulkujärjestössä meriturvallisuuskomitean 94. istunnossa esitettävästä kannasta vuoden 2011 laajennettua katsastusohjelmaa koskevaan säännöstöön tehtyjen muutosten hyväksymiseen /* COM/2014/0627 final - 2014/0291 (NLE) */





PERUSTELUT 1. JOHDANTO 1.1 Tämä komission ehdotus koskee IMO:n meriturvallisuuskomitean 94. istunnossa esitettävää unionin kantaa vuoden 2011 laajennettua katsastusohjelmaa koskevaan säännöstöön tehtäviin muutoksiin, jotka kuvaillaan jäljempänä. 1.2 Kansainvälisen merenkulkujärjestön kunnonarviointijärjestelmässä (CAS-järjestelmässä) vahvistetaan puitteet yli 15 vuotta vanhojen alusten tehostetulle tarkastukselle. Irtolasti- ja öljysäiliöalusten katsastuksissa sovellettavassa laajennetussa katsastusohjelmassa (ESP) täsmennetään, miten tällainen tehostettu tarkastus tehdään. Koska CAS-järjestelmässä käytetään ESP-ohjelmaa järjestelmän tavoitteen saavuttamiseen, siinä viitataan ESP-ohjelmaan tähän tarvittavana työvälineenä. Näiden ESP-säännöstön muutosten tarkoituksena on saattaa ESP-säännöstö Kansainvälisen luokituslaitosten järjestön (IACS) nykyisten käytänteiden mukaiseksi ja myös tietyin edellytyksin sallia aluksen miehistön suorittama hydrostaattinen lastisäiliöiden testaus aluksen päällikön johdolla sen sijaan, että paikalla olisi tällaisen testauksen asiantuntija. 1.3 Nämä muutokset esitetään asiakirjan MSC 93/22/Add.3 liitteessä 22. MSC 93:n raportin (MSC 93/22) kohdassa 10.8 todetaan, että nämä muutokset hyväksytään MSC 94:ssa. 2. IMO:N MUUTOSTEN HYVÄKSYMINEN 2.1 Vuoden 2011 laajennettua katsastusohjelmaa koskevaan säännöstöön tehtyjen muutosten hyväksyminen Kyseiset muutokset tehtiin meriturvallisuuskomitean 93. istunnossa 14.–23. toukokuuta 2014, ja ne on tarkoitus toimittaa hyväksyttäviksi kyseisen komitean 94. istunnossa 17.–21. marraskuuta 2014. 2.2 Hyväksyminen ja voimaantulo Kun kyseinen komitea on hyväksynyt edellä mainitut muutokset, ne toimitetaan kyseessä oleville sopimuspuolille, jotta nämä voivat ilmaista suostumuksensa tulla mainittujen muutosten sitomiksi. 3. ASIAANKUULUVA EU:N LAINSÄÄDÄNTÖ JA EU:N TOIMIVALTA 3.1 Vuoden 2011 laajennettua katsastusohjelmaa koskevaan säännöstöön tehdyt muutokset Yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta annetun asetuksen (EU) N:o 530/2012[1] tavoitteena on vahvistaa nopeutettu käyttöönottoaikataulu kyseisen asetuksen 3 artiklassa määriteltyjen Marpol 73/78 -yleissopimuksen kaksoisrunkoa tai vastaavaa rakennetta koskevien rakennevaatimusten soveltamiseksi yksirunkoisiin öljysäiliöaluksiin ja kieltää raskasöljyn kuljettaminen yksirunkoisilla öljysäiliöaluksilla jäsenvaltioiden satamiin tai satamista. Kyseisessä asetuksessa velvoitetaan soveltamaan IMO:n kunnonarviointijärjestelmää (CAS) yli 15 vuoden ikäisiin yksirunkoisiin öljysäiliöaluksiin. Asetuksen 5 artiklassa vaaditaan, että tällaisten säiliöalusten on oltava CAS-järjestelmän mukaisia, ja kyseinen järjestelmä määritellään 6 artiklassa kunnonarviointijärjestelmäksi, joka on hyväksytty 27. huhtikuuta 2001 annetulla päätöslauselmalla MEPC 94(46), sellaisena kuin se on muutettuna 11. lokakuuta 2002 annetulla päätöslauselmalla MEPC 99(48) ja 4. joulukuuta 2003 annetulla päätöslauselmalla MEPC 112(50). Irtolasti- ja öljysäiliöalusten katsastuksissa sovellettavassa laajennetussa katsastusohjelmassa (ESP) täsmennetään, miten tämä tehostettu tarkastus on tehtävä. Koska CAS-järjestelmässä käytetään ESP-ohjelmaa välineenä järjestelmän tavoitteen saavuttamiseen, ESP-tarkastusten muutoksia sovelletaan suoraan ja automaattisesti asetuksen (EU) N:o 530/2012 kautta. Näin ollen ESP-säännöstöön tehtävät muutokset, jotka on määrä hyväksyä MSC 94:ssa, vaikuttavat EU:n lainsäädäntöön asetuksen (EU) N:o 530/2012 soveltamisen kautta. 3.2 Yhteenveto Edellä mainittu asiaa koskeva EU:n lainsäädäntö huomioon ottaen komissio katsoo, että edellä kuvattujen muutosten hyväksyminen, jonka on määrä tapahtua MSC 94:ssa, kuuluu SEUT-sopimuksen 3 artiklan 2 kohdan nojalla EU:n yksinomaiseen toimivaltaan siltä osin kuin kyseessä olevien kansainvälisten asiakirjojen lopullinen hyväksyminen vaikuttaa yhteisiin sääntöihin. Vaikka unioni ei olekaan IMO:n jäsen, vakiintuneen oikeuskäytännön mukaisesti jäsenvaltiot eivät saa ottaa itselleen velvoitteita, jotka todennäköisesti vaikuttavat perussopimusten tavoitteiden saavuttamiseksi annettuihin EU:n sääntöihin, jollei jäsenvaltioita ole valtuutettu ottamaan tällaisia velvoitteita komission ehdotuksesta annetulla neuvoston päätöksellä. 4. PÄÄTELMÄ Sen vuoksi komissio ehdottaa neuvoston päätöstä meriturvallisuuskomitean 94. istunnossa esitettävästä Euroopan unionin kannasta edellä 1.2–1.3 kohdassa mainittuihin muutoksiin. 2014/0291 (NLE) Ehdotus NEUVOSTON PÄÄTÖS Euroopan unionin puolesta Kansainvälisessä merenkulkujärjestössä meriturvallisuuskomitean 94. istunnossa esitettävästä kannasta vuoden 2011 laajennettua katsastusohjelmaa koskevaan säännöstöön tehtyjen muutosten hyväksymiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan ja 218 artiklan 9 kohdan, ottaa huomioon Euroopan komission ehdotuksen, sekä katsoo seuraavaa: (1) Merenkulkualalla toteutettavalla Euroopan unionin toiminnalla olisi pyrittävä parantamaan meriturvallisuutta. (2) IMO:n meriturvallisuuskomitea teki 93. istunnossaan muutoksia vuoden 2011 laajennettua katsastusohjelmaa koskevaan säännöstöön. Näiden muutosten odotetaan tulevan lopullisesti hyväksytyiksi mainitun komitean 94. istunnossa, joka pidetään marraskuussa 2014. (3) Näiden vuoden 2011 laajennettua katsastusohjelmaa koskevan säännöstön muutosten tarkoituksena on saattaa se luokituslaitosten järjestöjen käytänteiden mukaiseksi ja myös tietyin edellytyksin sallia aluksen miehistön suorittama hydrostaattinen lastisäiliöiden testaus aluksen päällikön johdolla sen sijaan, että paikalla olisi tällaisen testauksen asiantuntija. (4) Euroopan parlamentin ja neuvoston asetuksen (EU) N:o 530/2012[2] 5 ja 6 artiklassa velvoitetaan soveltamaan IMO:n kunnonarviointijärjestelmää (CAS) yli 15 vuoden ikäisiin yksirunkoisiin öljysäiliöaluksiin. Irtolasti- ja öljysäiliöalusten katsastuksissa sovellettavassa laajennetussa katsastusohjelmassa (ESP) täsmennetään, miten tämä tehostettu tarkastus on tehtävä. Koska CAS-järjestelmässä käytetään ESP-ohjelmaa välineenä järjestelmän tavoitteen saavuttamiseen, ESP-tarkastusten muutoksia sovelletaan automaattisesti asetuksen (EU) N:o 530/2012 kautta. (5) Euroopan unioni ei ole IMO:n jäsen eikä kyseessä olevien yleissopimusten ja säännöstöjen sopimuspuoli. Neuvoston on sen vuoksi tarpeen valtuuttaa jäsenvaltiot esittämään unionin kanta ja ilmaisemaan suostumuksensa tulla mainittujen muutosten sitomiksi, ON HYVÄKSYNYT TÄMÄN PÄÄTÖKSEN: 1 artikla 1. Unionin kantana IMO:n meriturvallisuuskomitean 94. istunnossa on kannattaa vuoden 2011 laajennetun katsastusohjelmaa koskevan säännöstön säännösten muutosten hyväksymistä, sellaisina kuin ne on esitettyinä IMO:n asiakirjan MSC 93/22/Add.3 liitteessä 22. 2. Jäsenvaltiot, jotka ovat IMO:n jäseniä, esittävät 1 kohdassa esitetyn unionin kannan toimien yhdessä unionin etujen mukaisesti. 3. Tähän kantaan tehtävistä muodollisista ja vähäisistä muutoksista voidaan sopia ilman että kantaa muutetaan. 2 artikla Jäsenvaltiot valtuutetaan ilmaisemaan suostumuksensa tulla 1 artiklan 1 kohdassa tarkoitettujen muutosten sitomiksi unionin etujen mukaisesti. 3 artikla Tämä päätös on osoitettu kaikille jäsenvaltioille. Tehty Brysselissä Neuvoston puolesta Puheenjohtaja [1] EUVL L 172, 30.6.2012, s. 3. [2] Euroopan parlamentin ja neuvoston asetus (EU) N:o 530/2012, yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta (EUVL L 172, 30.6.2012, s. 3).